DEĊIŻJONI TAL-KUMMISSJONI
tad-9 ta’ Diċembru 2005
dwar ċerti miżuri ta' ħarsien li jirrigwardaw suspett ta' influwenza tat-tjur ta' patoġeniċità għolja fl-Ukrajna
(innotifikata taħt dokument numru C(2005) 5385)
(Test b'rilevanza għaż-ŻEE)
(2005/883/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b'mod partikolari l-Artikolu 22 tagħha,
Billi:
(1)
L-influwenza tat-tjur hija marda virali infettiva fit-tjur ta’ l-irziezet u l-għasafar, li tikkawża mwiet u tfixkil li malajr jista’ jieħu daqs epiżotiku li kapaċi jkun ta’ theddida serja għas-saħħa ta’ l-annimali u dik pubblika u li jnaqqas sew il-profitt tat-trobbija u l-kummerċ tat-tjur. Hemm riskju li l-aġent tal-marda jista' jiddaħħal permezz tal-kummerċ internazzjonali fit-tjur ħajjin u fil-prodotti tat-tjur.
(2)
Fil-5 ta’ Diċembru 2005, l-Ukrajna nnotifikat lill-Kummissjoni tifqigħa ta’ influwenza tat-tjur. Il-virus H5 iżolat u l-istampa klinika jirriżultaw f' suspett ta' influwenza tat-tjur b'patoġeniċità għolja sakemm ma jiġix determinat it-tip ta' neuraminidase (N) u l-indiċi ta' patoġeniċità.
(3)
L-importazzjoni mill-Ukrajna ta’ l-għasafar u t-tjur ta’ l-irziezet u prodotti li ġejjin minn dawn l-ispeċijiet mhumiex awtorizzati bl-eċċezzjoni ta’ l-għasafar ħajjin għajr it-tjur ta’ l-irziezet, ir-rix mhux ittrattat u ċerti prodotti sekondarji ttrattati inkluż ir-rix ittrattat li ma jponux riskju għas-saħħa ta' l-annimali lill-Komunità. L-importazzjoni tat-tjur ħajjin għajr it-tjur ta’ l-irziezet u l-għasfar pets mill-Ukrajna huma sospiżi sal-31 ta’ Jannar 2006 bħala riżultat tad-Deċiżjoni 2005/759/KE dwar ċerti miżuri ta’ protezzjoni marbuta ma’ influwenza tat-tjur b’patoġeniċità għolja f’ċerti pajjiżi terzi u l-moviment minn pajjiżi terzi ta’ għasafar akkumpanjati minn sidhom (2) u d-Deċiżjoni 2005/760/KE dwar ċerti miżuri ta’ protezzjoni marbuta ma’ l-influwenza tat-tjur b’patoġeniċità għolja f’ċert pajjiżi terzi għall-importazzjoni ta’ għasafar maqbuda (3).
(4)
Fid-dawl tar-riskju għas-saħħa ta' l-annimali ta' l-introduzzjoni tal-marda fil-Komunità, juwa għalhekk xieraq li tiġi temporanjament sospiża l-importazzjoni mill-Ukrajna ta’ rix mhux ittrattat.
(5)
Il-miżuri stipolati f’din id-Deċiżjoni huma f’konformità ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI
Artikolu 1
L-Istati Membri għandhom jissospendu l-importazzjoni mit-territorju ta’ l-Ukrajna ta’ rix mhux ittrattat u partijiet ta' rix mhux ittrattat.
Artikolu 2
L-Istati Membri għandhom jiżguraw li meta jiġu importati mit-territorju ta’ l-Ukrajna, konsenji ta' rix ipproċessat jew partijiet tar-rix (minbarra r-rix ipproċessat għat-tiżjin, rix ipproċessat li jġorruh vjaġġaturi għall-użu privat tagħhom jew konsenji ta' rix ipproċessat mibgħut lill-individwi privati għal skopijiet mhux industrijali) ikunu akkumpanjati minn dokument kummerċjali li jiddikjara li r-rix ipproċessat jew partijiet minnu nħaslu b'kurrent ta' fwar jew b'xi metodu ieħor li jiżgura l-inattivazzjoni tal-patoġenu.
Artikolu 3
L-Istati Membri għandhom jieħdu l-miżuri meħtieġa minnufih biex jikkonformaw ma’ din id-Deċiżjoni u jippubblikaw dawk il-miżuri. Għandhom jgħarrfu lill-Kummissjoni b'dan minnufih.
Artikolu 4
Din id-Deċiżjoni għandha tapplika sal-31 ta’ Mejju 2006.
Artikolu 5
Din id-Deċiżoni hija indirizzata lill-Istati Membri.
Magħmul fi Brussell, nhar id-9 ta’ Diċembru 2005.